
Uznesenie Okresný súd Prievidza v právnej veci žalobcu: A. B. C., nar. XX.X.XXXX, trvale bytom D. E. F. XXX, t.č. bytom E. XXX, o určenie povinnej osoby, takto rozhodol: I. Súd konanie z a s t a v u j e . II. Po právoplatnosti uznesenia vec postupuje Okresnému úradu Trenčín, Hviezdoslavova 3, 911 01 Trenčín. odôvodnenie: 1. Žalobou, doručenou tunajšiemu súdu dňa 31.12.2024, sa žalobca domáha vydania rozhodnutia súdu, ktorým určí za povinnú osobu právneho nástupca pôvodcu. 2. Žalobca podanú žalobu zdôvodnil tým, že dňa 21.8.1965 sa udiala najväčšia ekologická havária na Slovensku, a to roztrhnutím hrádze popola v Zemianskych Kostoľanoch, ktorá zasiala niekoľko kilometrov vzdialené pozemky, vrátanie pozemkov v jeho vlastníctve (LV č. XXXX). Žalobca v žalobe uvádza, že do dnešného dňa nebola zo strany štátu a obce určená povinná osoba zo zodpovednosti za možné škody. Vystriedalo sa množstvo právnych nástupcov, avšak štát neuskutočnil pre vec nič, len prostredie hospodársky využil a ukončil svoju činnosť. Ďalej uvádza, že ,,Dňa 19.12.2024 som sa dozvedel, že posledný právny nástupca Enel Slovakia, Bratislava /taliani/ predali celé slovenské elektrárne, pod ktorú spadá aj celá uhoľná energetika /čechovi/ D. G. svoj majoritný podiel, kde podľa titulu kúpnej zmluvy sa sal novým vlastníkom celej slovenskej energetiky“. Záverom navrhuje, aby súd vydal rozhodnutie, ktorým určí za povinnú osobu právneho nástupcu pôvodcu. 3. Podľa § 2 zákona č. 160/2015 Z.z. Civilný sporový poriadok (ďalej len „CSP“) podľa tohto zákona sa postupuje, ak je daná právomoc súdu, pokiaľ Civilný mimosporový poriadok, Správny súdny poriadok alebo iný zákon neustanovuje inak. 4. Podľa § 3 CSP súdy prejednávajú a rozhodujú súkromnoprávne spory a iné súkromnoprávne veci, ak ich podľa zákona neprejednávajú a nerozhodujú iné orgány. 5. Podľa § 4 CSP iné spory a veci prejednávajú a rozhodujú súdy, len ak to ustanovuje zákon. 6. Podľa § 9 CSP, ak spor alebo vec nepatrí do právomoci súdu Slovenskej republiky, súd konanie bezodkladne zastaví. 7. Podľa § 10 ods. 1 CSP, ak spor alebo vec patrí do právomoci iného orgánu Slovenskej republiky, súd konanie bezodkladne zastaví a spor alebo vec mu postúpi. Právne účinky spojené s podaním žaloby zostávajú zachované.
8. Podľa § 161 ods. 2 CSP, ak ide o nedostatok procesnej podmienky konania, ktorý nemožno odstrániť, súd konanie zastaví. 9. Podľa § 3 ods. 1 až 3 zákona č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov (ďalej len „zákon o niektorých opatreniach na úseku environmentálnej záťaže“), pôvodca je každý, kto svojou činnosťou spôsobil environmentálnu záťaž, okrem prípadov, ak a) sa štát zaviazal sanovať environmentálnu záťaž na základe zmluvy uzatvorenej pred účinnosťou tohto zákona alebo na základe rozhodnutia vlády Slovenskej republiky alebo b) environmentálna záťaž vznikla v dôsledku ukladania odpadov, ktoré bolo v súlade s právoplatným povolením. Pôvodca je povinný zabezpečiť vypracovanie a realizáciu plánu prác na odstránenie environmentálnej záťaže (ďalej len „plán prác“). Pôvodca je povinný uhradiť všetky náklady súvisiace s vypracovaním a realizáciou plánu prác. 10. Podľa § 4 ods. 1 zákona o niektorých opatreniach na úseku environmentálnej záťaže, ak pôvodca zanikol alebo zomrel, okresný úrad v sídle kraja určí rozhodnutím za povinnú osobu právneho nástupca pôvodcu. 11. Podľa § 5 zákona o niektorých opatreniach na úseku environmentálnej záťaže, konanie o určení povinnej osoby začne okresný úrad v sídle kraja a) z vlastného podnetu, b) na návrh vlastníka, užívateľa alebo správcu nehnuteľnosti, na ktorej sa nachádza environmentálna záťaž, c) z podnetu ministerstva alebo d) na základe oznámenia podľa § 7. 12. Podľa § 10 zákona o niektorých opatreniach na úseku environmentálnej záťaže, orgánmi štátnej správy na úseku environmentálnej záťaže sú a) ministerstvo, b) okresný úrad v sídle kraja, c) inšpekcia. 13. Podľa § 12 písm. c) zákona o niektorých opatreniach na úseku environmentálnej záťaže, okresný úrad v sídle kraja rozhoduje o určení povinnej osoby podľa § 4 ods. 1 a 3 a § 5 ods. 5 a 6 a právoplatné rozhodnutie zasiela ministerstvu podľa § 5 ods. 4. 14. Žalobca sa podanou žalobou domáha vydania rozhodnutia, ktorým súd určí za povinnú osobu právneho nástupca pôvodcu. Súd v prvom rade skúmal, či je daná právomoc súdu konať a rozhodovať o tomto žalobnom návrhu žalobcu. V zmysle § 3 CSP súdy prejednávajú a rozhodujú súkromnoprávne spory a iné súkromnoprávne veci, ak ich podľa zákona neprejednávajú a nerozhodujú iné orgány a zároveň v zmysle § 4 súdy prejednávajú iné spory a veci, len ako to ustanovuje zákon. Z uvedeného vymedzenia právomoci súdu v civilnom sporovom konaní vyplýva, že súdy v sporovom konaní prejednávajú všetky právne záležitosti súkromnoprávneho charakteru a na základe konkrétneho zákonného ustanovenia aj iné právne záležitosti. 15. Súkromnoprávne vzťahy, z ktorých vychádzajú súkromnoprávne spory a iné veci, sú charakterizované najmä právnou rovnosťou a vôľovou autonómiou ich účastníkov. Ich postavenie je rovnocenné, čo znamená, že jeden z účastníkov súkromnoprávneho vzťahu nie je oprávnený jednostranne ukladať povinnosti druhému účastníkovi a ani sám autoritatívne vynucovať splnenie povinnosti druhého účastníka súkromnoprávneho vzťahu. Verejnoprávne vzťahy ako vzťahy upravené normami verejného práva sú postavené na princípe nadriadenosti a podriadenosti subjektov (princíp subordinácie). Pre tieto právne vzťahy je typické, že jeden zo subjektov (orgán verejnej moci) ukladá jednostranne druhému účastníkovi právneho vzťahu na základe zákona a presne ustanoveným spôsobom povinnosti prostredníctvom autoritatívnych administratívnoprávnych aktov aplikácie práva. V týchto vzťahoch vystupuje zjavne do popredia princíp nerovnosti účastníkov a chýba tu autonómia vôle podriadeného účastníka. 16. Súd konštatuje, že jeden z právnych predpisov, ktorý upravuje problematiku environmentálnych záťaží je zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov. Predmetom tohto zákona je úprava práv a povinností právnických osôb a fyzických osôb pri identifikácii environmentálnej záťaže, spôsob určenia povinnej osoby, vymedzenie práv a povinností pôvodcov environmentálnej záťaže a povinných osôb, vymedzenie pôsobnosti ministerstiev, ktorých kompetencie súvisia so vznikom environmentálnej záťaže, stanovenie pôsobnosti orgánov štátnej správy v oblasti environmentálnej záťaže a zodpovednosti za porušenie povinností. V ustanovení § 3 zákona o niektorých opatreniach na úseku environmentálnej záťaže sa definuje
pôvodca ako ten, ktorý svojou činnosťou spôsobil environmentálnu záťaž; Podľa § 4 zákona o niektorých opatreniach na úseku environmentálnej záťaže, v prípadoch ak pôvodca zanikol alebo zomrel nastupuje mechanizmus určovania povinnej osoby. Povinnú osobu určuje okresný úrad v sídle kraja rozhodnutím v správnom konaní. Z § 5 ods. 1 zákona o niektorých opatreniach na úseku environmentálnej záťaže vyplýva, že konanie o určení povinnej osoby začne okresný úrad v sídle kraja z vlastného podnetu, na návrh vlastníka, užívateľa alebo správcu nehnuteľnosti, na ktorej sa nachádza environmentálna záťaž, z podnetu ministerstva alebo na základe oznámenia podľa § 7. Zákon ďalej ustanovuje orgány štátnej správy, ktoré sú príslušnými na úseku environmentálnej záťaže, sú nimi ministerstvo, okresný úrad v sídle kraja a inšpekcia. Zároveň z § 12 zákona o niektorých opatreniach na úseku environmentálnej záťaže vyplýva, že konanie o určenie povinnej osoby podľa § 4 ods. 1 a 3, uskutočňuje okresný úrad v sídle kraja. Z uvedeného zákonného vymedzenia vyplýva, že záležitosť ohľadne určenia povinnej osoby nie je súkromnoprávnou záležitosťou. Ide o verejnoprávnu záležitosť, keďže tu na jednej strane vystupuje okresný úrad v sídle kraja ako orgán verejnej moci, ktorý koná na základe zákona o niektorých opatreniach na úseku environmentálnej záťaže, a za podmienok upravených v tomto zákone začína konanie o určenie povinnej osoby. 17. Z uvedeného vyplýva, že keďže konanie o určení povinnej osoby nie je súkromnoprávnym sporom, nie je daná právomoc súdu konať v zmysle § 3 CSP. Zároveň ani z osobitného predpisu nevyplýva, aby uvedená právomoc súdu konať o tomto spore vyplývala z osobitného predpisu v zmysle § 4 CSP. Z ustanovenia § 5 zákona o niektorých opatreniach na úseku environmentálnej záťaže vyplýva, že konanie o určení povinnej osoby začína okresný úrad v sídle kraja, ktorý aj rozhoduje o určení povinnej osoby podľa § 4 ods. 1 a 3 tohto zákona. Súd dospel k záveru, že nie je daná právomoc súdu konať a rozhodnúť v civilnom sporovom konaní v zmysle CSP o určení povinnej osoby, preto v zmysle § 161 ods. 2 v spojení s § 10 ods. 1 CSP konanie o určení povinnej osoby zastavil a vec postúpil Okresnému úrad Trenčín, Odbor starostlivosti o životné prostredie, Hviezdoslavova 3, Trenčín. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia vo dvoch vyhotoveniach na Okresný súd Prievidza. O odvolaní rozhoduje Krajský súd Trenčín. Odvolanie musí obsahovať, okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis) označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie môže byť odôvodnené len skutočnosťami uvedenými v § 365 ods. 1, 2 CSP.

